Nikola Aistrups succes sluttede brat, da han umiddelbart efter sejren i et gadeløb i Aalborg, kørte ind i en mur.

I sidste uge strøg Nikola Aistrup over stregen i Aalborgs gadeløb med begge arme i vejret, idet han havde vundet løbet. Men glæden varede kort, for få sekunder senere måtte han køre ind i en mur, for at undvige to uheldigt parkerede biler. Røntgenbillederne fra Aalborg sygehuset har nu afsløret, at Nikola Aistrup har brækket håndrodsknoglen. Så han må de næste 5 uger gå rundt med armen i gips. - Det er rigtig ærgeligt at slutte sæsonen en måned før de andre. Og det er ekstra trist, når det lige gik så godt. Men sådan er det desværre bare nogen gange i cykelsporten, siger en sørgmodig Nikola Aistrup efter den nedslående melding fra sygehuset kom i aftes.